Holger Rune nu a reușit să câștige primul turneu disputat după reluarea colaborării cu Patrick Mouratoglou, jucătorul danez fiind eliminat în semifinalele de la Acapulco (ATP 500).
Holger Rune, învins de Casper Ruud în semifinalele ATP Acapulco
Favorit 2 al competiției din Mexic, Rune (7 ATP) a fost învins în trei seturi de Casper Ruud (11 ATP, cap de serie 6), scor 3-6, 6-3, 6-4.
Holger a condus de două ori cu break în decisiv (3-1 și 4-2), dar nu a reușit să-și confirme avantajul și a cedat după două ore și 24 de minute de joc.
Triplu finalist de Grand Slam (US Open 2022 și Roland Garros 2022, 2023), Ruud se va duela pentru trofeu cu Alex De Minaur (9 ATP / favorit 3).
Australianul este campion en-titre al turneului de la Acapulco, iar în semifinale a trecut de Jack Draper (50 ATP). Britanicul s-a retras în momentul în care De Minaur conducea cu 4-0 în decisiv (6-3, 2-6 în primele seturi).
Abierto Mexicano este un turneu din categoria ATP 500, ce se desfășoară în perioada 26 februarie - 2 martie. Se joacă la Acapulco, pe hard, este dotat cu premii totale în valoare de $2.206.080, iar campionul en-titre este Alex De Minaur (2023).